አቶ ደጀኔ፡- ከስምንተኛ ክፍል ጥሩ ውጤት ያመጡ ተወዳድረው ነው የሚገቡት፡፡ አዳሪ ትምህርት ቤቱ ከዘጠኝ እስከ 12ኛ ክፍል ነው፡፡ በትምህርቱ ሲታይ ሴቶቹ በጣም ጎበዞች ናቸው፡፡ አፈርማቲቭ አክሽን ለሴቶች አንጠቀምም፡፡ የሴቶች ችግር በገመገምነው መሠረት ከስምንተኛ ክፍል በፊት መሆኑን አረጋግጠናል፡፡ ሴቶች ዕድሉ ከተፈጠረላቸው ይሠራሉ፡፡ ያነሰ ውጤትም የላቸውም፡፡ በ2009 ዓ.ም. ዩኒቨርሲቲ ከገቡት 163 ተማሪዎች አብዛኞቹ ሴቶች ናቸው፡፡ በ2010፣ 103 ተማሪዎች ተፈትነው በአገር ደረጃ ከ600 በላይ ካመጡት 96 ተማሪዎች ዘጠኙ የእኛ ተማሪዎች ናቸው፡፡ ሪከርድ የሰበሩም ናቸው፡፡ ዩኒቨርሲቲም ገብተዋል፡፡ ዩኒቨርሲቲ ከገቡ በኋላ ያላቸውን አቀባበልም አይተናል፡፡ አብዛኞቹ ተማሪዎች ከ3.8 በላይ ነው ያላቸው፡፡ በትምህርት ቤታችን በተለይ በአራት ጉዳዮች ላይ ትኩረት እንሰጣለን፡፡ በአገርም በዓለምም ተወዳዳሪ መሆን ስላለባቸው አማርኛ፣ ኦሮምኛ፣ ቻይንኛና እንግሊዝኛ ይማራሉ፡፡ ቻይና ውስጥ ስኮለካርሺፕ አግኝተው በሶፍትዌር ኢንጂነሪንግ እየተጠማሩ ያሉ ልጆች አሉን፡፡ በትርፍ ጊዜያቸው ቻይናዎችን እንግሊዝኛ ያስተምራሉ፡፡ ትምህርትን በተመለከተ ባለፉት 25 ዓመታት ስኬታማ ነበርን ማለት ይቻላል፡፡
